《济源寒食》
唐代·孟郊

风巢袅袅春鸦鸦，无子老人仰面嗟。

柳弓苇箭觑不见，高红远绿劳相遮。

女婵童子黄短短，耳中闻人惜春晚。

逃蜂匿蝶踏地来，抛却斋糜一瓷碗。

一日踏春一百回，朝朝没脚走芳埃。

饥童饿马扫花喂，向晚饮溪三两杯。

莓苔井上空相忆，辘轳索断无消息。

酒人皆倚春发绿，病叟独藏秋发白。

长安落花飞上天，南风引至三殿前。

可怜春物亦朝谒，唯我孤吟渭水边。

枋口花间掣手归，嵩阳为我留红晖。

可怜踯躅千万尺，柱地柱天疑欲飞。

蜜蜂为主各磨牙，咬尽村中万木花。

君家瓮瓮今应满，五色冬笼甚可夸。

作者简介：孟郊，(751～814)，唐代诗人。字东野。汉族，湖州武康（今浙江德清）人，祖籍平昌（今山东临邑东北），先世居洛阳（今属河南）。唐代著名诗人。现存诗歌500多首，以短篇的五言古诗最多，代表作有《游子吟》。有“诗囚”之称，又与贾岛齐名，人称“郊寒岛瘦”。元和九年，在阌乡(今河南灵宝)因病去世。张籍私谥为贞曜先生。